Serieuse gedagtes oor verhogings | News24
Serieuse gedagtes oor verhogings
VANDAG moet 'n slap slagveer nie my geweer laat kets nie. Want ek wil ernstig pleit vir 'n 100% verhoging vir alle parlements-lede - veral vir Ju Ju.
Maar my rekenaar hou aan uitsny. (Voel-voel na die Olivetti). Ek kan nie my frustrasie-toleransie met koue water verlaag nie, want die ys- en vrieskas is af. Ek stamp my knieë velaf, want ek kan nie sien waar ek loop nie. Ek weier egter om enigiets oor Eishkom te skryf, want dis tyd vir simpatie met die Ligmaker. Hulle dus ter syde.
Daar gaan die krag aan. En af. En aan. Kwing-kwang, heen-en-weer. Dit wys jou die Prins van Duisternis probeer sy beste. Dus - geen kleinsielige kommentaar nie. Maar hou dié ruimte dop - Eishkom sal sy beurt kry.
Net so 'n terloopsie
Ek sal nie vandag oor Eishkom skryf nie: Ons gaan glad te krities met die Mag van Duisternis om. Die krisis is nie hulle skuld nie. Dink:
. Wie se skuld? Die huidige kragtekort is die skuld van kolonialiste met hulle pofbroeke, byekorfhaarstyle en hoepelrokke. Dis hulle en hul faikonta elektrisiëns wat vir drie plus eeue rondom die ligprobleem gepolenys en raaswater gegorrel het - terwyl die kragstasies en ander elektriese infrastruktuur stadig verkrummel en ineengestort het weens vrot bouwerk.
. Met die koms van die demokrasie (Juig al wat leef!) moes al hierdie M.Sc.- kreti en pleti (kastige elektrisiteitskenners, ha!) verwyder word, en ware kragkenners in hul plek aangestel word. Nou verwag ons dié nuwe geslag elektroniese elite (wat elke faset van kragvoorsiening ken, van vlakvarke oor 'n misvuur gebraai tot by tjou-tjou in 'n mikrogolf) moet alles in 'n paar jaar regruk!
. Maar die kragreus kort geld, man - tjieng, mali, moola, dollars, escudo's. Verstaan ons dit dan nie? Jy kan nie hooggeleerde, akademiese reuse vir die werk aanhou en hulle peanuts betaal nie. Ek bepleit minstens R50 000 per maand vir 'n gewone sparkie, R250 000 vir bestuurslede en 'n miljoen vir die Sie-Ie-Ou. Watter CEO werk in 'n demokrasie vir minder as sewe syfers? Weet jy wat kos whiskey? Gee daai man 'n Bell's!
. Kwit, man, gebruik julle harspanne. 'n Verhoging vir die kragreus vir 2016 moet minstens 150% beloop. Watwou 25%! Eishkom sal self sorg dat die geld regverdig versprei word. Moenie jy daaroor karring nie . . . betaal net.
. Pasop as die krag-Enakiet regtig kwaad word. Dan stel hulle Fase 5 van beurtkrag in. Dit beteken hulle werkers gaan na alle huise toe, blaas die kerse dood, plaas 'n heffing op lampe met gelaaide batterye, tap petrol uit kragopwekkers en verklaar 'n algehele ne-gende plaagduisternis. Of jy nou kwiek en of jy nou kwak - dis jou voorland as jy nie ophou moan nie.
Maar, soos belowe - ek wil nie oor Eishkom skrywe nie. Kom ons praat oor ernstige sake, soos die 100% verhoging vir die hardwerkende parlementslede.
Laat ek gou my sé sé - voordat beurtkrag ins . . . kliek . . . ko . . . kliek . . . p . . .. Kliek. Inskop